b'\n_START_ARTICLE_\nManhatano projektas\n_START_SECTION_\nIstorija\n_START_PARAGRAPH_\nViena i\xc5\xa1 versij\xc5\xb3, \xc4\xafgyvendinant atominio ginklo suk\xc5\xabrim\xc4\x85, priklauso vengr\xc5\xb3 fizikui, emigrantui i\xc5\xa1 Vokietijos Leo Scilardui (Le\xc3\xb3 Szil\xc3\xa1rd). \xc5\xa0i mintis jam gim\xc4\x97 1933\xc2\xa0m. rugs\xc4\x97j\xc4\xaf. Po met\xc5\xb3 jis jau u\xc5\xbepatentavo grandinin\xc4\x97s reakcijos apra\xc5\xa1ym\xc4\x85. 1939\xc2\xa0m. atomin\xc4\x97s fizikos srityje jau buvo gana toli pa\xc5\xbeengta, tad vasar\xc4\x85 jis bando atkreipti ir JAV karo vadovyb\xc4\x97s d\xc4\x97mes\xc4\xaf, bet nes\xc4\x97kmingai. Ledai pajud\xc4\x97jo po susitikimo su A. Ein\xc5\xa1teinu (Albert Einstein), kuris t\xc4\x85 vasar\xc4\x85 lank\xc4\x97si JAV. Ein\xc5\xa1teinas pa\xc5\xbead\xc4\x97j\xc4\x99s pad\xc4\x97ti. Tais pa\xc4\x8diais metais prezidentui F. Ruzveltui (Franklin D. Roosevelt) perduodami du A. Ein\xc5\xa1teino lai\xc5\xa1kai. Pirmajame buvo persp\xc4\x97jimas, kad \xe2\x80\x9eVokietijoje labai i\xc5\xa1augo urano problemos interesas\xe2\x80\x9c, o kitame buvo vystoma id\xc4\x97ja sukurti speciali\xc4\x85 vyriausybin\xc4\x99 organizacij\xc4\x85, kuri savaranki\xc5\xa1kai spr\xc4\x99st\xc5\xb3 visas problemas, susijusias su atomin\xc4\x97s bombos k\xc5\xabrimo programa. \xe2\x80\x9eManheteno projektas\xe2\x80\x9c i\xc5\xa1sirito i\xc5\xa1 \xe2\x80\x9ekokono\xe2\x80\x9c, nors dar ir netur\xc4\x97jo oficialaus statuso. Ne paskutin\xc4\xaf \xc5\xbeod\xc4\xaf tar\xc4\x97 ir prasid\xc4\x97j\xc4\x99s Antrasis pasaulinis karas._NEWLINE_1941\xc2\xa0m. gruod\xc5\xbeio 7 d. Kalifornijos universitete (Berklis) E. Laurenso (Ernest Lawrence) laboratorijoje buvo intensyviai dirbama su uranu-235. 1942\xc2\xa0m. pavasar\xc4\xaf \xc4\x8cikagos universiteto slaptoje metalurgijos laboratorijoje buvo atliekamas didelio galingumo ilgalaikis grandinin\xc4\x97s reakcijos eksperimentas. Tad Arturas Komptonas (Arthur Compton), Nobelio premijos laureatas, \xc4\x8cikagos universiteto metalurgijos laboratorijos vadovas ir Robertas Openheimeris (Robert Oppenheimer), Kalifornijos universiteto profesorius fizikas teoretikas, tampa mokslinio kolektyvo, kuris tur\xc4\x97s \xe2\x80\x9esukurti stebukl\xc4\x85\xe2\x80\x9c, koordinatoriais. 1942\xc2\xa0m. kov\xc4\x85 V. Bu\xc5\xa1as (Vannevar Bush) karo meto Nacionalinio gynybos mokslinio komiteto (NDRC; National Defense Research Committee) vadovas informavo prezident\xc4\x85, kad visi skai\xc4\x8diavimai ir eksperimentai rodo, kad bomba bus pagaminta apie 1944\xc2\xa0m., jos galingumas pranoks visus l\xc5\xabkes\xc4\x8dius. 1942\xc2\xa0m. ruden\xc4\xaf prezidentas F. Ruzveltas pri\xc4\x97m\xc4\x97 sprendim\xc4\x85. Taip gim\xc4\x97 iki tol JAV istorijoje nematyta savo veiklos \xc4\xafvairove, finansin\xc4\x97mis galimyb\xc4\x97mis, atskaitinga tik prezidentui (kongresas net ne\xc5\xbeinojo) programa. \xc5\xa0ios grandiozin\xc4\x97s programos vadovu buvo paskirtas Pentagono statytojas, in\xc5\xbeinerini\xc5\xb3 paj\xc4\x97g\xc5\xb3 pulkininkas Leslis Grovesas (Leslie Groves). Buvo sugalvotas ir pavadinimas \xe2\x80\x9eManheteno in\xc5\xbeinerinis projektas\xe2\x80\x9d, veik\xc4\x99s su savo dukterin\xc4\x97mis \xc4\xafmon\xc4\x97mis 19-oje valstij\xc5\xb3 ir Kanadoje. L. Grovesas gavo brigados generolo laipsn\xc4\xaf ir buvo \xc4\xaftrauktas \xc4\xaf projekto Politin\xc4\xaf komitet\xc4\x85 kartu su V. Bu\xc5\xa1u, J. Konantu (James Conant) i\xc5\xa1 NDRC, karo ministru G. Stimsonu (Henry L. Stimson), generolu D. Mar\xc5\xa1alu (Col. James Marshall) ir viceprezidentu H. Volesu (Henry A. Wallace). Komitetui vadovavo karo ministras G. Stimsonas, kuris r\xc5\xabpinosi projekto gyvybingumu ir apr\xc5\xabpinimu, R. Openheimeris paskirtas projekto moksliniu vadovu. Tokiu b\xc5\xabdu G. Stimsonas, V. Bu\xc5\xa1as, L. Grovesas ir R. Openheimeris tapo \xe2\x80\x9eManheteno projekto\xe2\x80\x9c administraciniu branduoliu, kuris tur\xc4\x97jo labai didel\xc4\xaf autoritet\xc4\x85 ir \xc4\xaftak\xc4\x85 tarptautiniuose reikaluose, tik prezidentas F. Ruzveltas buvo vienu laipteliu auk\xc5\xa1\xc4\x8diau j\xc5\xb3.\n_START_SECTION_\nLos Alamos\n_START_PARAGRAPH_\n\xc5\xa0ios slaptos laboratorijos u\xc5\xbeduotis buvo atomin\xc4\x97s bombos surinkimas ir bandymas. I\xc5\xa1 prad\xc5\xbei\xc5\xb3 b\xc5\xabdama grynai mokslini\xc5\xb3 tyrim\xc5\xb3 laboratorija ir vykdanti mokslinius ir teorinius darbus, v\xc4\x97liau peraugo ir \xc4\xaf in\xc5\xbeinerin\xc4\xaf\xc2\xa0\xe2\x80\x93 technin\xc4\xaf lyg\xc4\xaf. Pagrindinai sukomplektuota komandiruot\xc5\xb3 i\xc5\xa1 Kalifornijos universiteto mokslinink\xc5\xb3. I\xc5\xa1 prad\xc5\xbei\xc5\xb3 net nebuvo ai\xc5\xa1ku, kas bus naudojama bombai: uranas-235, plutonis ar abu kartu. Buvo neai\xc5\xa1ku, kokiame pavidale bus tiekiama branduolin\xc4\x97 med\xc5\xbeiaga, neai\xc5\xa1ki bombos technin\xc4\x97 ir mechanin\xc4\x97 strukt\xc5\xabra. 1943\xc2\xa0m. gegu\xc5\xbe\xc4\x99 laboratorijai vadovauti paskirtas kadrinis armijos karininkas, tre\xc4\x8dio rango kapitonas, gerai nusimanantis artilerijoje, balistikoje ir sprogstamosiose med\xc5\xbeiagose, V. S. Parsonas (William Sterling Parsons).\n_START_SECTION_\nArt\xc4\x97jant prie dienos \xe2\x80\x9eX\xe2\x80\x9c\n_START_PARAGRAPH_\nNaudojant bomb\xc4\x85 karo tikslais, didel\xc4\x99 rol\xc4\x99 vaidina aviacija. Nors iki 1944\xc2\xa0m. dar tiksliai nebuvo \xc5\xbeinomi bombos gabaritai ir svoris, jau buvo galvojama, kas tai gali b\xc5\xabti. R. Openheimeriui pasitarus su Los Alomoso specialistais, prieita i\xc5\xa1vada, kad teks naudotis tuo metu esan\xc4\x8diais strateginiais bombone\xc5\xa1iais B-29 (\xc5\xbeinoma, perdarius bomb\xc5\xb3 metimo mechanizmus ir talpyklas). Tad JAV oro paj\xc4\x97goms i\xc5\xa1keliami trys pagrindiniai u\xc5\xbedaviniai: pirma\xc2\xa0\xe2\x80\x93 operacij\xc4\x85 atlikti l\xc4\x97ktuvais, sugeban\xc4\x8diais ne\xc5\xa1ti atomin\xc4\x99 bomb\xc4\x85 ir galin\xc4\x8diais skristi ilgus atstumus; antra\xc2\xa0\xe2\x80\x93 parengti ir apmokyti lak\xc5\xabnus ir aptarnaujant\xc4\xaf personal\xc4\x85; tre\xc4\x8dia\xc2\xa0\xe2\x80\x93 nuskristi ir numesti bomb\xc4\x85, nepriklausomai nuo aplinkybi\xc5\xb3. I\xc5\xa1 504-ojo aviacijos pulko buvo suformuota 509-oji strategini\xc5\xb3 bombone\xc5\xa1i\xc5\xb3 eskadril\xc4\x97 i\xc5\xa1 225 karinink\xc5\xb3 ir 1542 aptarnaujan\xc4\x8di\xc5\xb3j\xc5\xb3, vadovu paskirtas Paulius Tibetsas (Colonel Paul Tibbets). Jau 1944\xc2\xa0m. rugs\xc4\x97jo 30 d. trys B-29 buvo paruo\xc5\xa1ti ir prad\xc4\x97jo treniruotes su \xe2\x80\x9eDru\xc4\x8dkio\xe2\x80\x9c tipo didelio galingumo bombomis. Dar 11 B-29 paruo\xc5\xa1ti 1945\xc2\xa0m. sausio 1 d. Treniruot\xc4\x97se visada dalyvaudavo \xe2\x80\x9eManheteno projekto\xe2\x80\x9c specialistai, kurie mok\xc4\x97, kaip elgtis su bombomis ore ir ant \xc5\xbeem\xc4\x97s. Jos vyko Vendover\xe2\x80\x93Fild (Wendover-Field) karo baz\xc4\x97je (Juta) 160\xc2\xa0km nuo Solt Leik Si\xc4\x8dio. 1945\xc2\xa0m. kov\xc4\x85 apsisprendus d\xc4\x97l bombos konstrukcijos, likus\xc4\xaf laik\xc4\x85 iki rugpj\xc5\xab\xc4\x8dio 9 d. buvo vykdomos bomb\xc5\xb3 metimo treniruot\xc4\x97s.\n_START_SECTION_\nTiniano sala\n_START_PARAGRAPH_\nPagrindin\xc4\x97 JAV Ramiojo vandenyno oro paj\xc4\x97g\xc5\xb3 baz\xc4\x97 buvo Guamo saloje, bet 1944\xc2\xa0m., parenkant viet\xc4\x85 i\xc5\xa1 kur B-29 turi skristi \xc4\xaf Japonij\xc4\x85, pasirinkta buvo Tiniano sala. Mat \xc4\x8dia buvo visos galimyb\xc4\x97s pl\xc4\x97sti infrastrukt\xc5\xabr\xc4\x85 ir ji 160\xc2\xa0km ar\xc4\x8diau Tokijo. 509 strategin\xc4\x97 eskadril\xc4\x97 \xc4\xaf Tinian\xc4\x85 persikelia 1945\xc2\xa0m. baland\xc4\xaf. Gegu\xc5\xbe\xc4\x99 Los Almose parenkama 37 specialist\xc5\xb3 komanda, kuri tur\xc4\x97s kontroliuoti bombos surinkim\xc4\x85, instruktuoti ekipa\xc5\xbe\xc4\x85 ir koordinuoti projekto eig\xc4\x85. Bir\xc5\xbeel\xc4\xaf prasideda treniruojamieji l\xc4\x97ktuv\xc5\xb3 skryd\xc5\xbeiai (su 2,5 t bombomis) \xc4\xaf Japonijos miestus, esan\xc4\x8dius netoli atominio bombardavimo viet\xc5\xb3. Daug d\xc4\x97mesio skiriama manevrui, kuris bus atliekamas numetus bomb\xc4\x85, kad b\xc5\xabt\xc5\xb3 galima saugiai gr\xc4\xaf\xc5\xbeti atgal. Skryd\xc5\xbeiai vyksta 3\xe2\x80\x935\xc2\xa0km auk\xc5\xa1tyje, bet \xc5\xbeinoma, kad saugiai atliekant apsisukimo manevr\xc4\x85 operacijos metu, auk\xc5\xa1tis tur\xc4\x97s b\xc5\xabti apie 10\xc2\xa0km.\n_START_SECTION_\nPotsdamas: iki ir po.\n_START_PARAGRAPH_\nPrezidentas H. Trumenas (Harry S. Truman) \xc5\xbeinojo, kad bombos \xe2\x80\x9eTrinity\xe2\x80\x9d i\xc5\xa1bandymas yra numatytas liepos viduryje ir i\xc5\xa1plaukdamas \xc4\xaf Potsdamo konferencij\xc4\x85 (1945\xc2\xa0m. liepos 16 d.-1945\xc2\xa0m. rugpj\xc5\xab\xc4\x8dio 2 d.) Vokietijoje, jaut\xc4\x97si truput\xc4\xaf prisl\xc4\x97gtas. I\xc5\xa1 vakaro jis ra\xc5\xa1\xc4\x97: \xe2\x80\x9eA\xc5\xa1 nenoriu niekur va\xc5\xbeiuoti, bet a\xc5\xa1 padarysiu tai, be ko jau nieko negalima sustabdyti\xe2\x80\x9c. Atvyk\xc4\x99s \xc4\xaf Berlyn\xc4\x85 ir su\xc5\xbeinoj\xc4\x99s apie V. \xc4\x8cer\xc4\x8dilio (Winston Churchill) nerim\xc4\x85 d\xc4\x97l Europos \xc5\xbeemyno likimo, susijusio su komunizmo plitimu, optimizmo ne\xc4\xafgavo. Guod\xc4\x97 tik mintis, kad j\xc4\x97g\xc5\xb3 pasiskirstym\xc4\x85 Potsdame gali lemti tik s\xc4\x97kmingas bandymas Alamogorde (Alamogordo). Konferencijos atidarymo metu J. Stalino (Joseph Stalin) tonas ir u\xc5\xbeimama pozicija buvo puolamojo pob\xc5\xabd\xc5\xbeio, bet H. Trumenas jau nusiramino, mat liepos 16 d. i\xc5\xa1 Va\xc5\xa1ingtono gauta \xc4\xaf\xc5\xbeymioji slaptoji telegrama\xc2\xa0: \xe2\x80\x9e\xc5\xa0iandien ryte operacija pra\xc4\x97jo s\xc4\x97kmingai [\xe2\x80\xa6], dar n\xc4\x97ra pilnos informacijos, rezultatai puik\xc5\xabs, pranoko visus l\xc5\xabkes\xc4\x8dius [\xe2\x80\xa6]\xe2\x80\x9c T\xc4\x85 pa\xc4\x8di\xc4\x85 dien\xc4\x85 derybose su J. Stalinu, H. Trumenas pasak\xc4\x97: \xe2\x80\x9ePas mane taip pat yra dinamito u\xc5\xbetaisas, bet a\xc5\xa1 dabar jo nesiruo\xc5\xa1iu sprogdinti\xe2\x80\x9c. Jis \xc4\xafsigijo priemon\xc4\x99, tuo pa\xc4\x8diu ir pasitik\xc4\x97jim\xc4\x85, tro\xc5\xa1kim\xc4\x85 perimti iniciatyv\xc4\x85 derybose, nesvarbu kiek kainuot\xc5\xb3. Dabar Antrojo pasaulinio karo final\xc4\x85 turi vainikuoti atominio ginklo panaudojimas, kuris priverst\xc5\xb3 kapituliuoti Japonij\xc4\x85 grei\xc4\x8diau, nei TSRS \xc4\xafsitrauks \xc4\xaf kar\xc4\x85 Tolimuosiuose Rytuose. Bet kol kas niekas negal\xc4\x97jo i\xc5\xa1 anksto pasakyti, kaip \xe2\x80\x9eManheteno projekto\xe2\x80\x9c naujagimis elgsis karo s\xc4\x85lygomis. Liepos 21 d. kurjeris pristat\xc4\x97 visus bandymo rezultatus. Liepos 24 d. rytiniame pasitarime svarstomos \xc4\xafsiver\xc5\xbeimo \xc4\xaf Japonijos salas detal\xc4\x97s, apie TSRS \xc4\xafsijungim\xc4\x85 \xc4\xaf kar\xc4\x85 su Japonija. Bet pagrindin\xc4\x97 scena buvo suvaidinta vakariniame pos\xc4\x97dyje prie apvaliojo stalo 20 val. J. Stalinas neparod\xc4\x97 jokio ypatingo d\xc4\x97mesio, tik palink\xc4\x97jo s\xc4\x97kmingai panaudoti atomin\xc4\xaf ginkl\xc4\x85 prie\xc5\xa1 japonus. Jis neu\xc5\xbedav\xc4\x97 nei vieno klausimo. Ka\xc5\xbekas paskui pasak\xc4\x97, kad J. Stalinas papras\xc4\x8diausiai pramiegojo radikali\xc4\x85 revoliucij\xc4\x85 pasaulio politikoje ir diplomatijoje\xc2\xa0\xe2\x80\x93 termobranduolinio ginklo atsiradim\xc4\x85. Nebuvo kam paai\xc5\xa1kinti, koki\xc4\x85 didel\xc4\x99 rol\xc4\x99 naujas ginklas vaidins tarptautiniuose santykiuose. Buvo \xc5\xbeinoma: didel\xc4\x97 TSRS mokslinink\xc5\xb3 grup\xc4\x97 (A. Joffe (Abram Ioffe), P. Kapica (Pyotr Kapitsa), I. Kur\xc4\x8diatovas (Igor Kurchatov)) gal\xc4\x97jo tai padaryti. Konferencijos metu priimta rezoliucija d\xc4\x97l neatid\xc4\x97liotino Japonijos kapituliavimo liepos 24 d. Japonijos buvo atmesta. \xc5\xa0viesofore u\xc5\xbesideg\xc4\x97 \xc5\xbealia \xc5\xa1viesa. G. Stimsonas ir L. Grovesas s\xc4\x97do ra\xc5\xa1yti prezidento prane\xc5\xa1im\xc4\x85 d\xc4\x97l Hiro\xc5\xa1imos bombardavimo. Liepos 31 d. su tekstu supa\xc5\xbeindinamas H. Trumenas tik papra\xc5\xa1o iki rugpj\xc5\xab\xc4\x8dio 2 d. nieko neprad\xc4\x97ti, t\xc4\x85 dien\xc4\x85 konferencijos dalyviai i\xc5\xa1siskirstydami spaud\xc5\xbeia vienas kitam rankas.\n_START_SECTION_\nAlamogordas (Alamogordo, Naujoji Meksika)\n_START_PARAGRAPH_\n\xe2\x80\x9eDru\xc4\x8dkio\xe2\x80\x9c tipo konstrukcijos atomin\xc4\x97s bombos su kodiniu pavadinimu \xe2\x80\x9eTrinity\xe2\x80\x9c bandymas pagal plan\xc4\x85 numatytas 1945\xc2\xa0m. liepos viduryje. I\xc5\xa1 prad\xc5\xbei\xc5\xb3 buvo sugalvota bomb\xc4\x85 susprogdinti specialiai tam u\xc5\xbesakytame ir pagamintame plieniniame konteineryje, jis net buvo atve\xc5\xbetas \xc4\xaf artimiausi\xc4\x85 gele\xc5\xbeinkelio stot\xc4\xaf. Bet paskutiniu momentu atsisakyta, nes manyta, kad sprogimo metu jis nei\xc5\xa1silydys ir taps papildomu pavojaus \xc5\xa1altiniu. Bandymams vadovavo fizikas K. Bainbrid\xc5\xbeas (Kenneth Bainbridge). Jis pirmiausia parinko viet\xc4\x85, kuri tur\xc4\x97jo b\xc5\xabti apie 27 x 40\xc2\xa0km ploto, ma\xc5\xbeai apgyvendintoje teritorijoje. Ta vieta tapo Alamogordo oro paj\xc4\x97g\xc5\xb3 baz\xc4\x97. At\xc4\x97jo 1945\xc2\xa0m. liepos 16 d._NEWLINE_I\xc5\xa1trauka i\xc5\xa1 1945\xc2\xa0m. liepos 18 d. generolo L. Groveso (Leslie Groves) ataskaitos karo ministrui:_NEWLINE_\xe2\x80\x9c1945\xc2\xa0m. liepos 16 d. 5 val. 30 min. Alamogordo oro paj\xc4\x97g\xc5\xb3 baz\xc4\x97s teritorijoje (Naujosios Meksikos valsija) buvo pirm\xc4\x85 kart\xc4\x85 istorijoje atliktas atomin\xc4\x97s bombos sprogdinimas. Bomba nebuvo numesta i\xc5\xa1 l\xc4\x97ktuvo, o susprogdinta ant 33\xc2\xa0m auk\xc5\xa1\xc4\x8dio plienin\xc4\x97s platformos. S\xc4\x97kmingas sprogdinimas pranoko optimisti\xc5\xa1kiausias prognozes. Pagal visus \xc5\xa1iuo metu turimus duomenis galima spr\xc4\x99sti, kad bombos galingumas atitiko 10-15 t\xc5\xabkstan\xc4\x8di\xc5\xb3 ton\xc5\xb3 trinitrotoluolo ekvivalent\xc4\x85. Smogiamoji banga tur\xc4\x97jo giganti\xc5\xa1k\xc4\x85 j\xc4\x97g\xc4\x85. \xc5\xa0viesos blyksnis u\xc5\xbe 32\xc2\xa0km buvo kelis kartus ry\xc5\xa1kesnis u\xc5\xbe vidurdienio saul\xc4\x99. Po sprogimo susiformavo did\xc5\xbeiulis ugnies kamuolys, kuris i\xc5\xa1silaik\xc4\x97 kelet\xc4\x85 sekund\xc5\xbei\xc5\xb3. Po to jis pasidar\xc4\x97 grybo formos ir ry\xc5\xa1kumas suma\xc5\xbe\xc4\x97jo. \xc5\xa0viesa buvo ai\xc5\xa1kiai matoma Albukerke (Albuquerque), Santa-Fe, Silver Sityje (Silver City) ir kituose ta\xc5\xa1kuose, nutolusiuose apie 290\xc2\xa0km. Susidar\xc4\x99s dulki\xc5\xb3 kamuolys greitai kilo \xc4\xaf vir\xc5\xa1\xc5\xb3 ir pasiek\xc4\x97 11\xc2\xa0km auk\xc5\xa1t\xc4\xaf (12,5\xc2\xa0km vir\xc5\xa1 j\xc5\xabros lygio). Debesis be kli\xc5\xab\xc4\x8di\xc5\xb3 per\xc4\x97jo pro 5\xc2\xa0km au\xc5\xa1tyje esan\xc4\x8di\xc4\x85 didelio temperat\xc5\xabr\xc5\xb3 skirtumo zon\xc4\x85, sukeldamas dar du sprogimus. Manoma, kad tai gele\xc5\xbeies gar\xc5\xb3 jungimosi su deguonimi rezultatas. D\xc4\x97l sprogimo susidar\xc4\x97 taur\xc4\x97s formos krateris, kurio centre buvo 37\xc2\xa0m skersmens ir 1,8\xc2\xa0m gylio duob\xc4\x97, aplink 370\xc2\xa0m spinduliu buvo viskas i\xc5\xa1naikinta. U\xc5\xbe 500\xc2\xa0m nuo sprogimo vietos buvo 220 ton\xc5\xb3 21\xc2\xa0m auk\xc5\xa1\xc4\x8dio \xc4\xafbetonuotas plieninis cilindras. Po sprogimo cilindras i\xc5\xa1rautas i\xc5\xa1 betono, persuktas ir perpl\xc4\x97\xc5\xa1tas pusiau. Dulk\xc4\x97s ir radioaktyviosios dalel\xc4\x97s nus\xc4\x97do dideliame plote, j\xc5\xb3 buvo dar u\xc5\xbefiksuota 190\xc2\xa0km atstumu. Steb\xc4\x97jimo punkte u\xc5\xbe 9\xc2\xa0km tuo metu buvo apie 20 \xc5\xbemoni\xc5\xb3: projekto vadovas R. Openheimeris, bombos sprogstamojo u\xc5\xbetaiso projektuotojas G. Kistiakovskis (George Kistiakowsky), bandymo vykdymo organizatorius K. Bainbrid\xc5\xbeas, keletas kareivi\xc5\xb3, du karininkai ir vienas laivyno atstovas (generolas L. Grovesas iki sprogimo likus 20 min. i\xc5\xa1vyko \xc4\xaf baz\xc4\x99, kad sprogim\xc4\x85 steb\xc4\x97t\xc5\xb3 i\xc5\xa1 kitos vietos).\xe2\x80\x9c_NEWLINE_R. Openheimeris iki sprogimo vaik\xc5\xa1\xc4\x8diojo labai susir\xc5\xabpin\xc4\x99s ir prisl\xc4\x97gtas. Did\xc5\xbeiul\xc4\x97 atsakomyb\xc4\x97 j\xc4\xaf sl\xc4\x97g\xc4\x97 iki bombos sprogimo \xc5\xa1viesos pasirodymo. Kai tai \xc4\xafvyko, jo veide pasirod\xc4\x97 pasitenkinimo i\xc5\xa1rai\xc5\xa1ka, \xc4\xaftampa atsl\xc5\xabgo, visi puol\xc4\x97 sveikinti vieni kitus.'